
REPUBLIKA E SHQIPËRISË

             
KUVENDI
Komisioni për të Drejtat e Njeriut dhe Mjetet e Informimit Publik



Tiranë më 09.06.2026					                   Dokument parlamentar


RAPORT

PËR VLERËSIMIN E VEPRIMTARISË SË KOMISIONERI PËR TË DREJTËN E INFORMIMIT DHE MBROJTJEN E TË DHËNAVE PERSONALE PËR VITIN 2025

I. Hyrje

Komisioni për të Drejtat e Njeriut dhe Mjetet e Informimit Publik, bazuar në nenin 19 dhe 103, të Rregullores së Kuvendit si dhe në kalendarin e raportimit vjetor të miratuar nga seanca plenare, në mbledhjen e datës 3 qershor 2026, mori në  shqyrtim raportin vjetor të veprimtarisë së Komisioneri për të Drejtën e Informimit dhe Mbrojtjen e të Dhënave Personale, për vitin 2025. 

Të pranishëm në seancën dëgjimore të datës 3 qershor 2026 për të bërë prezantim e raportit vjetor, si dhe për t’ju përgjigjur pyetjeve të deputetëve ishte Komisioneri z. Besnik Dervishi  dhe përfaqësues të tjerë të Zyrës së Komisionerit.

Komisioni në datë 8 qershor 2026 zhvilloi gjithashtu edhe një seancë dëgjimore me organizata të shoqërisë civile të cilët kishin paraqitur komente nëpërmjet platformës të konsultimit publik lidhur me raportin vjetor të veprimtarisë së Komisioneri për të Drejtën e Informimit dhe Mbrojtjen e të Dhënave Personale, për vitin 2025.

Komisioni caktoi relator për këtë çështje deputetin z.Ardit Bido.


II. Baza Ligjore

Në zbatim të nenit 82, pika 2 të ligjit nr. 124/2024, “Për Mbrojtjen e të Dhënave Personale”, nenit 20 pika 1, të ligjit nr. 119/2014 “Për të Drejtën e Informimit”, i ndryshuar si dhe nenit 103 të Rregullores së Kuvendit të Shqipërisë, Komisioneri për të Drejtën e Informimit dhe Mbrojtjen e të Dhënave Personale, ka paraqitur raportin vjetor në Kuvendin e Shqipërisë për aktivitetin e tij gjatë vitit 2025.

Mbledhja u zhvillua bazuar në përcaktimet e nenit 19 dhe 103 të Rregullores së Kuvendit si dhe sipas kalendarit dhe programit të punimeve të Kuvendit, të miratuar në seancë plenare. 

Ndërsa, sipas përcaktimeve të nenit 103, pika 3 të Rregullores së Kuvendit pas organizimit të seancës dëgjimore nga komisioni përgjegjës për shqyrtimin e raportit dhe në përfundim të diskutimeve, hartohet një projektrezolutë e vlerësimit të punës së institucionit, e cila i paraqitet Komisionit për Nismat Qytetare, Bashkëpunimin dhe Mbikëqyrjen Institucionale. 

Miratimi i kësaj projektrezolute në kërkon një shumicë të thjeshtë votash sipas nenit 55, pika 1, e Rregullores së Kuvendit.

III. Diskutimi në Komision

Komisioneri në fjalën e tij paraqiti drejtimet kryesore të veprimtarisë së institucionit gjatë vitit të mëparshëm, si dhe prioritetet për periudhën në vijim , duke vënë në dukje zhvillimet kryesore në fushën e së drejtës për informim dhe mbrojtjes së të dhënave personale. Ai theksoi se veprimtaria e institucionit është përqendruar në forcimin e transparencës së autoriteteve publike, garantimin e aksesit të qytetarëve në informacion, rritjen e efektivitetit të mekanizmave mbikëqyrës, si dhe në promovimin e standardeve për mbrojtjen e privatësisë dhe të dhënave personale në sektorin publik dhe privat.

Z. Dervishi evidentoi rezultatet e monitorimit të transparencës proaktive të institucioneve publike, trajtimin e ankesave të qytetarëve, zhvillimin e hetimeve administrative dhe ushtrimin e kompetencave mbikëqyrëse e vendimmarrëse të institucionit. Ai vuri në dukje progresin e arritur në përmirësimin e treguesve të transparencës, zgjerimin e përdorimit të instrumenteve elektronike për ushtrimin e së drejtës për informim dhe avancimin e procesit të publikimit e ripërdorimit të informacionit të sektorit publik. 

Komisioneri prezantoi disa problematika të vazhdueshme që lidhen me kapacitetet administrative të autoriteteve publike, zbatimin jo të njëtrajtshëm të detyrimeve ligjore për transparencë, si dhe përdorimin e klauzolave të konfidencialitetit në kontratat publike.

Sa i përket mbrojtjes së të dhënave personale, Komisioneri u ndal tek rritja e numrit të ankesave të administruara nga institucioni, hetimet administrative të zhvilluara në sektorë me risk të lartë dhe masat e ndërmarra për garantimin e përputhshmërisë me legjislacionin në fuqi. Ai theksoi rëndësinë e forcimit të masave teknike dhe organizative për sigurinë e të dhënave, rritjen e rolit të Nëpunësit për Mbrojtjen e të Dhënave Personale, si dhe nevojën për rritjen e ndërgjegjësimit dhe trajnimin e vazhdueshëm të institucioneve dhe subjekteve që përpunojnë të dhëna personale.

Komisioneri evidentoi gjithashtu angazhimin e institucionit në procesin e përafrimit të legjislacionit kombëtar me standardet e Bashkimit Evropian, veçanërisht në zbatim të ligjit të ri për mbrojtjen e të dhënave personale dhe akteve nënligjore të miratuara në funksion të tij. Në këtë kuadër, ai nënvizoi kontributin e institucionit në procesin e integrimit evropian, bashkëpunimin me Kuvendin dhe institucionet e tjera publike, si dhe nevojën për forcimin e mëtejshëm të kapaciteteve njerëzore, teknike dhe financiare të institucionit për të garantuar përmbushjen efektive të mandatit dhe përgjegjësive në rritje të tij.

Në vijim fjalën e mori relatori z. Bido i cili në fjalën e tij, vlerësoi punën e Zyrës së Komisionerit për të Drejtën e Informimit dhe Mbrojtjen e të Dhënave Personale ndër vite, duke theksuar kontributin e institucionit në ndërtimin dhe konsolidimin e kuadrit ligjor e rregullator në fushën e mbrojtjes së të dhënave personale dhe të drejtës për informim. Ai vlerësoi rolin e institucionit në garantimin e këtyre të drejtave, si dhe përpjekjet e vazhdueshme për forcimin e standardeve të transparencës dhe mbrojtjes së privatësisë.

Në vijim, relatori u ndal tek rekomandimet e propozuara nga Komisioni, të cilat synojnë forcimin e mëtejshëm të transparencës proaktive të autoriteteve publike, përmirësimin e cilësisë dhe aksesueshmërisë së informacionit publik, intensifikimin e monitorimit të institucioneve me nivele të ulëta transparence dhe mbështetjen e zbatimit të njëtrajtshëm të legjislacionit për të drejtën e informimit. Gjithashtu, ai theksoi rëndësinë e avancimit të politikave për të dhënat e hapura, përmirësimit të mekanizmave të ndjekjes së rekomandimeve dhe rritjes së rolit të institucioneve në promovimin e transparencës dhe llogaridhënies.

Sa i përket mbrojtjes së të dhënave personale, relatori vuri në dukje nevojën për forcimin e kapaciteteve institucionale, rritjen e ndërgjegjësimit mbi rolin e nëpunësve për mbrojtjen e të dhënave personale, zhvillimin e trajnimeve të vazhdueshme për administratën publike dhe subjektet private, si dhe vlerësimin e zbatimit në praktikë të kuadrit të ri ligjor. Ai nënvizoi gjithashtu rëndësinë e informimit të qytetarëve mbi ushtrimin e të drejtave të tyre dhe evidentoi nevojën për një raportim të posaçëm mbi veprimtarinë e institucionit gjatë procesit të zgjedhjeve parlamentare të vitit 2025, në funksion të rritjes së transparencës dhe llogaridhënies institucionale.

Gjatë shqyrtimit të raportit vjetor të veprimtarisë së KDIMDP për vitin 2025, deputetët e Komisionit u ndalën veçanërisht në çështje që lidhen me transparencën e kontratave publike, mbrojtjen e të dhënave personale gjatë proceseve zgjedhore, sigurinë kibernetike dhe kapacitetet institucionale për zbatimin e legjislacionit të ri në fushën e mbrojtjes së të dhënave personale.  

Në lidhje me të drejtën e informimit, u ngrit shqetësimi për kufizimet në aksesin ndaj kontratave publike, kontratave koncesionare dhe rasteve kur klauzolat e konfidencialitetit apo referimi te sekreti tregtar përdoren për të mos bërë publik informacion me interes të lartë publik. Gjithashtu, u diskutua nevoja për standarde më të qarta dhe të unifikuara për publikimin e këtyre kontratave, si dhe për forcimin e transparencës në procedurat e prokurimit publik.  

Komisioneri sqaroi se institucioni ka mbajtur në mënyrë të vazhdueshme qëndrimin se kontratat që financohen me fonde publike duhet të jenë publike, me përjashtim të rasteve të kufizuara të parashikuara në ligj. 

Një tjetër fokus i diskutimeve ishte mbrojtja e të dhënave personale gjatë proceseve zgjedhore. Deputetët ngritën shqetësime lidhur me përdorimin e të dhënave personale për qëllime politike, rrjedhjet e të dhënave dhe gjetjet e raporteve ndërkombëtare që kanë trajtuar këto problematika.  

Në përgjigje, Komisioneri bëri me dije se institucioni ka monitoruar procesin zgjedhor, ka zhvilluar aktivitete ndërgjegjësuese dhe trajnuese në bashkëpunim me Komisionin Qendror të Zgjedhjeve, ka kryer hetime administrative në rastet e raportuara të rrjedhjes së të dhënave personale dhe ka marrë masa administrative, përfshirë rekomandime dhe sanksione, kur janë konstatuar shkelje të legjislacionit.  

Diskutimet u ndalën edhe tek siguria kibernetike dhe mbrojtja e sistemeve që përpunojnë të dhëna personale, ku janë ekspozuar të dhëna të institucioneve publike dhe të qytetarëve. Deputetët kërkuan informacion mbi masat e ndërmarra për parandalimin e rasteve të ngjashme në të ardhmen dhe bashkëpunimin institucional në këtë drejtim.  

Në përfundim, deputetët u interesuan për zbatimin praktik të ligjit të ri për mbrojtjen e të dhënave personale, ngritjen dhe funksionimin e rrjetit të nëpunësve të mbrojtjes së të dhënave personale (DPO), si dhe për nevojën e forcimit të kapaciteteve administrative dhe profesionale të institucioneve publike dhe private. Komisioneri informoi se vijon puna për identifikimin, regjistrimin dhe trajnimin e këtyre nëpunësve, ndërsa mbetet e nevojshme rritja e ndërgjegjësimit dhe investimeve për zbatimin efektiv të kuadrit të ri ligjor.  

Në mbledhjen e datës 9 qershor 2026, komisioni u mblodh  për të shqyrtuar draftin e Projektrezolutës së përgatitur nga relatori, e cila pasqyron të dhënat e raportuara për aktivitetin e KDIMDP, si dhe çështjet e diskutuara në seancën dëgjimore të datës 3 qershor 2026.


IV. Përfundime

Në përfundim të mbledhjes, Komisioni e miratoi Projektrezolutën me shumicën e votave pro të të gjithë anëtarëve të pranishëm në mbledhje dhe ia paraqet Komisionit për Nismat Qytetare, Bashkëpunimin dhe Mbikëqyrjen Institucionale , sipas variantit që i bashkëlidhet këtij raporti.

   

     RELATOR                                                                                          KRYETAR


  Ardit BIDO                                                                                            Jorida TABAKU

KUVENDI

PROJEKTREZOLUTË

PËR VLERËSIMIN E VEPRIMTARISË SË KOMISIONERIT PËR TË DREJTËN E INFORMIMIT DHE MBROJTJEN E TË DHËNAVE PERSONALE
PËR VITIN 2025

Kuvendi i Shqipërisë,

   Duke vlerësuar rolin e Komisionerit për të Drejtën e Informimit dhe Mbrojtjen e të Dhënave Personale në garantimin e ushtrimit të së drejtës për informim dhe mbrojtjes së të dhënave personale, në përputhje me standardet kushtetuese dhe legjislacionin në fuqi;
   Duke vlerësuar rëndësinë e këtij institucioni në forcimin e transparencës, llogaridhënies dhe besimit të publikut ndaj institucioneve shtetërore;
   Duke vlerësuar veprimtarinë e institucionit në drejtim të monitorimit të zbatimit të legjislacionit për të drejtën e informimit dhe mbrojtjen e të dhënave personale nga autoritetet publike dhe subjektet përkatëse;
   Duke vlerësuar angazhimin e institucionit në trajtimin e ankesave administrative, zhvillimin e hetimeve administrative dhe ndjekjen e respektimit të detyrimeve ligjore nga institucionet publike;
   Duke vlerësuar kontributin e institucionit në forcimin e transparencës proaktive, promovimin e të dhënave të hapura dhe rritjen e ndërgjegjësimit mbi standardet e mbrojtjes së të dhënave personale;
    Duke vlerësuar rolin e institucionit në kuadër të procesit të integrimit evropian, veçanërisht në drejtim të përafrimit të legjislacionit dhe standardeve me acquis të Bashkimit Evropian në fushën e mbrojtjes së të dhënave personale dhe të drejtës për informim;

Shqyrtoi veprimtarinë e Komisionerit për të Drejtën e Informimit dhe Mbrojtjen e të Dhënave Personale për vitin 2025 dhe vlerëson:

· Vijimin e monitorimit të autoriteteve publike në lidhje me zbatimin e legjislacionit për të drejtën e informimit dhe publikimin e informacionit me interes publik.
· Angazhimin në drejtim të forcimit të transparencës proaktive dhe monitorimit të programeve të transparencës në institucionet publike.
· Trajtimin e ankesave administrative të qytetarëve dhe ndjekjen e rasteve që lidhen me mosdhënien ose kufizimin e aksesit në informacion publik.
· Vijimin e hetimeve administrative dhe ushtrimin e kompetencave mbikëqyrëse në funksion të garantimit të respektimit të së drejtës për informim dhe mbrojtjes së të dhënave personale.
· Kontributin në përmirësimin e kuadrit ligjor dhe nënligjor në fushën e mbrojtjes së të dhënave personale dhe të drejtës për informim, në përputhje me standardet evropiane.
· Angazhimin në drejtim të rritjes së ndërgjegjësimit dhe forcimit të kapaciteteve të autoriteteve publike për zbatimin korrekt të legjislacionit në këto fusha.
· Bashkëpunimin institucional me autoritetet publike, organizatat e shoqërisë civile dhe partnerët ndërkombëtarë në funksion të promovimit të standardeve të transparencës dhe mbrojtjes së të dhënave personale.
· Vijimin e përpjekjeve për promovimin e të dhënave të hapura dhe rritjen e aksesueshmërisë së informacionit publik për qytetarët.
· Angazhimin në drejtim të forcimit të standardeve të sigurisë dhe mbrojtjes së të dhënave personale në institucionet publike dhe subjektet që përpunojnë të dhëna personale.
· Kontributin e institucionit në forcimin e kulturës së transparencës, llogaridhënies dhe mbrojtjes së të drejtave të qytetarëve në përputhje me standardet demokratike dhe procesin e integrimit evropian.


Kuvendi i Shqipërisë kërkon që Komisioneri për të Drejtën e Informimit dhe Mbrojtjen e të Dhënave Personale për vitin 2026, në përmbushje të detyrave të ngarkuara me ligj, të angazhohet veçanërisht edhe në këto drejtime: 


1. Të vijojë forcimin e asistencë teknike dhe ligjore që informacioni i publikuar nga autoritet publike të jetë i plotë, i përditësuar dhe lehtësisht i aksesueshëm për një transparencë proaktive dhe funksionale për qytetarët sipas Modeleve të Programit të Transparencës për Autoritetet Publike dhe Njësitë e Qeverisjes Vendore.
2. Të intensifikohet monitorimi për autoritetet me nivel të ulët ose minimal transparence me qëllim përmirësimin e përputhshmërisë me detyrimet ligjore.
3. Të kontribuojë në standardizimin e interpretimit të kufizimeve ligjore për aksesin në informacion .
4. Të intensifikojë përpjekjet për të orientuar dhe mbështetur institucionet publike në zbatim të njëtrajtshëm të detyrimeve për publikimin e të dhënave të hapura duke nxitur përdorimin e formateve të përshtatshme, të licensave standarde dhe duke sqaruar dallimin ndërmjet të dhënave të hapura dhe programit të transparencës.
5. Të përditësohet Regjistri i Nëpunësve për Mbrojtjen e të dhënave Personale  si dhe të punohet për ndërgjegjësimin e rolit të tyre.
6. Të përmirësohen mekanizmat e ndjekjes së rekomandimeve përmes raportimit periodik mbi zbatimin e tyre.
7. Të kryejë një vlerësim të plotë mbi zbatimin në praktikë të akteve nënligjore të miratuara në fushën e mbrojtjes të të dhënave personale me qëllim evidentimin e vështirësive, boshllëqeve dhe ndikimit real në zgjidhjen e rasteve konkrete.
8. Të  intensifikojë  fushatat informuese për qytetarët, me fokus në mënyrat praktike të ushtrimit të të drejtave dhe mekanizmat e ankimit për mbrojtjen e të dhënave personale.
9. Të kontribuojë në hartimin e programeve periodike të trajnimit të detyrueshme për administratën publike dhe subjektet private që përpunojnë të dhëna personale.
10. Të hartojë dhe publikojë  udhëzues për përpunimin e të dhënave personale nga autoritet publike dhe private në zbatimit të ligjit nr. 124/2024.
11. Të paraqesë deri në fund të vitit një raport të posaçëm mbi ankesat dhe verifikimet kryesisht për procesin zgjedhor të zgjedhjeve parlamentare të vitit 2025 me qëllim plotësimin e informacionit mbi këtë periudhë.

